TV-anmeldelse:For mange hverdagsideer 

Duo som trenger langt flere «nei-folk» rundt seg. 

TV-premiere: 
«En helt vanlig dag». 
Norsk underholdningsserie med Odd-Magnus Williamson og Henrik Thodesen. 
TV Norge tirsdager kl. 22. 

Bestevennene Williamson og Thodesen har fått frie tøyler til å leke seg etter innfallsmetoden i «En helt vanlig dag». 
Vaskeseddelen lover imidlertid et program hvor vi skal finne ut hvor morsomt det blir når kjendiser gjør helt hverdagslige ting. 

Programmet er litt avhengig av hvem som er kveldens utvalgte, men denne må pent finne seg i å stille i andre rekke. 
Mens vi er med Espen Eckbo for å reparere askesugeren hans, eller er med Knut Nærum på tegneserie-jakt blir vi nemlig avbrutt av sketsjer og innslag som liksom skal ha kommet til underveis. 
Man mistenker at sketsjene har kommet før intervjuene med gjestene, det flyter ikke helt det vi ser. 
Ingen av de to er utpregede intervjuere, og de virker ikke fryktelig interessert i gjestene sine. 

Når Odda, Henrik og Knut Nærum sitter i Slottsparken lyder politisirener, og guttene får vist hva slags politiserie de vil lage hvis de får bestemme: 
«Morrakvistpatruljen» som tar sykkeltyver før klokken syv på morgenen. 
Ideen er dårlig, og sketsjen vi sitter igjen med mangler retning og poeng. 
Og for en bortkastet mulighet det er å snakke med Nærum om «Nytt på nytt» når man ender opp med en billig sketsj hvor Odda og Henrik klipper seg inn i en gammel episode for å fortelle tørre vitser. 
Igjen er gjesten helt utelatt. 

Slike sketsjer i overtall, og duoen viser bare glimtvis gode ideer som blir tatt vare på helt til vi ser dem i stua. 
«Vonde nyheter med Donald Duck-stemme» får vi se sammen med Nærum i tegneseriesjappa – gjennomført moro. 
Det beste man kan si om «En helt vanlig dag» er at det er variert det som serveres; animerte sekvenser, tullemusikkvideoer og realityparodier. 
Men programmet kunne tjent på å legge like mye i innhold som i innpakning, «En helt vanlig dag» har for mange hverdagsideer som aldri burde sett dagens lys. 

ØYSTEIN DAVID JOHANSEN 
